Margrethe Vestager (RV), 2001-01-30:
Med det her beslutningsforslag opfordrer Folketinget regeringen til snarest muligt at sikre sammenlægningen af AMU-centre og erhvervsskoler til et enstrenget system for at øge overskueligheden i den del af voksen- og efteruddannelsessystemet.
Forslagsstillerne fremfører bl.a. følgende påstande i bemærkningerne til beslutningsforslaget:
Ansvaret for voksen- og efteruddannelsesområdet er fordelt på flere myndigheder, og det skulle gerne medføre en manglende koordinering og ressourcespild, mens en sammenlægning af AMU-centrene og erhvervsskolerne skulle føre til øget effektivitet.
Forslagsstillerne mener også, at der er overkapacitet både på erhvervsskoler og AMU-centre, bl.a. overlap i opgaverne, dobbeltadministration, manglende koordinering, hvilket alt sammen skulle føre til aflyste kurser, dårlig kapacitetsudnyttelse og større udgifter.
Kursusudbudet er uoverskueligt, og det skulle ramme især de små og mellemstore virksomheder. Og en sammenlægning skulle give administrative besparelser og dermed flere penge til uddannelsen. Det lyder næsten som et uddrag af regeringens analyse af voksen- og efteruddannelsesområdet, som blev offentliggjort i august 1999.
Analysen, »Mål og middel i offentligt finansieret voksen- og efteruddannelse«, er en meget væsentlig del af grundlaget for den reform af voksen- og efteruddannelsesområdet, som regeringen siden har gennemført.
Analysen viste, dels at der på en række områder var grund til at få korrigeret rammerne omkring voksen- og efteruddannelsessystemet, som gennem en årrække var udbygget ved målrettede initiativer for at øge en beskæftigelsesrettet uddannelsesindsats, dels at det i det hele taget har gennemlevet en væsentlig vækst i takst med større og større fokusering på samfundets stigende behov for kompetenceudvikling.
På baggrund af analysen og ret omfattende forhandlinger fremlagde regeringen en omfattende reformpakke, som blev vedtaget af Folketinget i maj 2000, 11 love i alt.
Lad mig derfor opfriske hukommelsen i forhold til blot et par udpluk fra finanslovaftalen 2000 om hensigten med reformen, også for at give et par ord om voksen- og efteruddannelsessystemet sådan som det ser ud nu, hvor de mange love er trådt i kraft pr. 1. januar 2001.
alligevel.
Hensigten med reformen er jo bl.a.: For det første at understøtte de arbejdsmarkeds- og uddannelsespolitiske mål.
For det andet at få alle dele af uddannelsessystemet til at spille sammen for at løse denne indsats.
For det tredje at etablere bedre sammenhænge og mest mulig gensidig anerkendelse inden for VEU-systemet og mellem VEU-systemet og grunduddannelserne, og i den sammenhæng ikke mindst forbedre samarbejdet mellem AMU-uddannelserne og erhvervsuddannelserne om merit.
For det fjerde at sikre et tæt samarbejde mellem Arbejdsministeriet og Undervisningsministeriet omkring udbudsgodkendelser, bl.a. for at undgå uhensigtsmæssig spredning af uddannelser på for mange institutioner og hold og for dermed at mindske et eventuelt overlap og kursusaflysninger.
For det femte at nedbryde uhensigtsmæssige barrierer for det lokale skolesamarbejde, herunder at nedbryde barrierer for lokale ønsker om skolesammenlægning på frivillig basis.
For det sjette at samordne arbejdet mellem de faglige udvalg for erhvervsuddannelserne og efteruddannelsesudvalget for AMU-uddannelserne samt at samordne den overordnede rådsstruktur.
For det syvende at gennemføre en harmonisering af principperne for finansieringsstyringen inden for de erhvervsrettede voksen- og efteruddannelser.
For det ottende at afsætte en pulje til uddannelsesplanlægning i mindre virksomheder.
Jeg kunne nævne en række andre punkter, men jeg tror, pointen er forholdsvis klar.
Reformen er vedtaget, og lovene er netop trådt i kraft.
Erhvervsskolerne har først og fremmest til formål at løfte en uddannelsespolitisk opgave ved at udbyde et differentieret udbud af ungdomsuddannelser suppleret af korte videregående uddannelser og også et alsidigt udbud af efter- og videreuddannelse.
AMU-centrene har netop som udbydere af AMU-uddannelser først og fremmest til opgave at løfte en arbejdsmarkedspolitisk opgave.
Reformen betyder således, at erhvervsskolerne og erhvervsuddannelserne m.v. forbliver mit ansvar, og at AMU-centrene og arbejdsmarkedsuddannelserne forbliver arbejdsministerens ansvar.
Samtidig er der med reformen taget de nødvendige initiativer for at videreudbygge den tætte kontakt og samordning mellem systemerne, sådan at systemerne i fællesskab kan sikre bl.a. overskuelighed om god ressourceudnyttelse i udbudet.
Der er også tilvejebragt rammer, som muliggør skolesammenlægninger på frivillig basis.
Det gælder sammenlægninger mellem erhvervsskoler, sammenlægning mellem AMU-centre og sammenlægning mellem erhvervsskoler og AMU-centre.
Erhvervsskoler og AMU-centre er selvejende institutioner.
Det er således institutionernes bestyrelser, der med kvalificeret flertal beslutter, om man ønsker at lægge sig sammen med henholdsvis en erhvervsskole eller et AMU-center.
Hverken Undervisningsministeriet eller Arbejdsministeriet kan diktere sammenlægninger. Når institutionernes bestyrelser har besluttet sig for en sammenlægning, ansøger de hver for sig om henholdsvis Undervisningsministeriets og Arbejdsministeriets godkendelse.
Det er både min og arbejdsministerens opfattelse, at en forudsætning for, at vi vil godkende en sammenlægning, er, at den nye institution er bæredygtig såvel uddannelsesmæssigt som økonomisk og udbudsmæssigt.
Det er således vigtigt at opretholde den geografiske dækning af de to skoleformers udbud.
Det er i øvrigt Undervisningsministeriets erfaring set under ét og over årene, at der er klare indikationer på, at mellemstore skoler med et alsidigt uddannelsesudbud typisk klarer sig bedre end små skoler og lige så godt som eller bedre end meget store skoler.
Mens man skal være opmærksom på, at der også kan være fordele ved sammenlægning af små skoler, skal man også passe på, at man ikke skaber nogle, der bliver for store.
Arbejdsministeren og jeg vil i foråret aflevere en redegørelse til Folketinget om opfølgningen på voksen- og efteruddannelsesindsatsen.
Samtidig kan jeg oplyse, at Arbejdsministeriet på baggrund af reformen har skabt et nyt udbudsinstrument for godkendelse af udbyder af arbejdsmarkedsuddannelser, der betyder, at undervisningen udbydes på færre uddannelsessteder, og at de faglige og pædagogiske kvalifikationer styrkes og udbygges.
Samlet er det regeringens opfattelse, at der med Folketingets vedtagelse af reformen af voksen- og efteruddannelsessystemet med de igangværende initiativer er taget hånd om de problemstillinger, som forslagsstillerne anfører i bemærkningerne til beslutningsforslaget.